
บทคัดย่อ


	การวิจัยในครั้งนี้มีวัตถุประสงค์เพื่อตรวจสอบความกลมกลืนแบบจำลองปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี กับข้อมูลเชิงประจักษ์ กลุ่มตัวอย่างคือประชาชนที่อาศัยอยู่ในจังหวัดอุดรธานีจำนวน 400 ราย เครื่องมือที่ใช้ในการวิจัย คือ แบบสอบถามมีลักษณะแบบมาตรวัดประมาณค่า 5 ระดับ วิเคราะห์ข้อมูลด้วยการวิเคราะห์องค์ประกอบเชิงยืนยัน ผลจากการวิจัยพบว่า ปัจจัยที่ส่งผลต่อการตัดสินใจซื้อผ้าทอพื้นเมืองมี 4 องค์ประกอบ ได้แก่ ด้านผลิตภัณฑ์ ด้านราคา ด้านช่องทางการจัดจำหน่าย และด้านส่งเสริมการตลาด ซึ่งมีความสอดคล้องกับข้อมูลเชิงประจักษ์ โดยพิจารณาจาก ค่าไค-สแควร์สัมพัทธ์ (/df) มีค่าเท่ากับ 1.680 ค่าดัชนีวัดระดับความกลมกลืน (GFI) เท่ากับ .92 ค่าดัชนีวัดระดับความกลมกลืนที่ปรับแก้แล้ว (AGFI) เท่ากับ .90 ค่ารากกำลังสองของความคลาดเคลื่อนโดยประมาณ (RMSEA) เท่ากับ .041 และค่ารากของค่าเฉลี่ยกำลังสองของเศษเหลือในรูปคะแนนมาตรฐาน (Standardized RMR) เท่ากับ .038

คำสำคัญ  :  การวิเคราะห์องค์ประกอบเชิงยืนยัน, การตัดสินใจ, ผ้าทอพื้นเมือง

ABSTRACT


	This research aimed to test the goodness of fit between empirical data and factors affecting customer decision-making in the purchase of local woven cloth products, using confirmatory factor analysis. The empirical data was obtained from a sample group consisting of 400 people, all of whom live in Udon Thani. The research instrument used for the data collection was a questionnaire with a five-point rating scale. The data was analysed using confirmatory factor analysis. The research findings support the Marketing Mix model, which states that the four factors affecting the decision-making process are: Product, Price, Place and Promotion. The confirmatory factor analysis found the model to be consistent with the empirical data with /df= 1.680, GFI = .92, AGFI = .90, RMSEA = .041 and Standardized RMR = .038

ความเป็นมาและความสำคัญของปัญหา
	อุดรธานีเป็นจังหวัดกลุ่มจังหวัดอีสานตอนบนของประเทศไทย หรือเรียกว่ากลุ่มสบายดี ได้แก่ จังหวัดอุดรธานี หนองคาย หนองบัวลำภู เลย และบึงกาฬ  จังหวัดอุดรธานี เป็นจังหวัดที่มีภูมิประเทศอยู่ศูนย์กลางของกลุ่มจังหวัดอีสานตอนบน  ซึ่งมีความได้เปรียบด้านภูมิศาสตร์ และการคมนาคม มีจุดเด่นด้านวัฒนธรรม มีแหล่งอารยธรรมมรดกโลกบ้านเชียง พระสงฆ์ที่มีชื่อเสียง มีวัตรปฏิบัติเป็นที่เคารพและเป็นที่พึ่งทางใจแก่พุทธศาสนิกชน อาหารที่เป็นอัตลักษณ์ และผ้าทอพื้นเมืองที่เป็นภูมิปัญญาของบรรพบุรุษที่มีการถ่ายทอดจากรุ่นสู่รุ่น ผ้าทอพื้นเมืองในจังหวัดอุดรธานีสามารถแบ่งได้เป็น 5 ประเภท ได้แก่ ผ้าย้อมคราม ผ้ามัดหมี่ ผ้าฝ้ายขิต ผ้าไหมขิต ผ้าย้อมสีธรรมชาติ ผ้าทอพื้นเมืองของจังหวัดอุดรธานีปัจจุบันได้มีการปรับรูปแบบจากการทอผ้าเพื่อใช้ในครัวเรือน สู่การทอผ้าเพื่อจำหน่ายในเชิงธุรกิจ ซึ่งเป็นการสร้างรายได้ให้กับครอบครัวและกลายเป็นอาชีพหลักเพื่อเลี้ยงครอบครัวได้ นอกจากนี้ยังมีการพัฒนารูปแบบและลายของสินค้า ให้สอดคล้องกับความต้องการของผู้บริโภค 
	การทอผ้าพื้นเมืองในอดีตของจังหวัดอุดรธานีมีลักษณะเช่นเดียวกับจังหวัดอื่นๆ ในประเทศไทย กล่าวคือเป็นการทอผ้าขึ้นมาเพื่อใช้สำหรับนุ่งห่มในครัวเรือน หรือใช้สำหรับพิธีกรรมต่างๆ ในศาสนาหรือความเชื่อ  ในอดีตผ้าขิตถือว่าเป็นของสูง (สำนักงานจังหวัดอุดรธานี, 2557)  เพราะต้องใช้ช่างทอที่มีทักษะและประสบการณ์ขั้นสูง ต้องมีความละเอียดและอดทนมากในการทอ  จึงนำผ้าขิตนี้ใช้กับงานหรือโอกาสมงคลต่างๆ  ที่เกี่ยวข้องกับขนบธรรมเนียม ประเพณี ได้แก่ งานอุปสมบท งานทอดกฐิน งานแต่งงาน นอกจากนี้ผ้าขิตยังใช้สำหรับห่อคัมภีร์ หรือใบลานที่เป็นคำสอนทางพระพุทธศาสนา หรือตำราโบราณ เพื่อเป็นการแสดงความเคารพและเทิดทูนเป็นสิ่งที่ควรเคารพและให้เกิดความสวยงาม ผ้าทอพื้นเมืองของคนอีสานยังมีการสอดแทรกคติความเชื่อลงผืนผ้า เป็นงานศิลปะที่ผสมผสานวีถีชีวิตพื้นบ้าน กับวัสดุอื่นๆ เช่น ไม้ไผ่ เพื่อทำเป็นธง  หรือธุง เพื่อประดับตกแต่งในพิธีกรรมทางศาสนาให้สวยงามเป็นพุทธบูชาแก่พระพุทธศาสนา
ผ้าทอพื้นเมืองในจังหวัดอุดรธานีได้รับความนิยมในกลุ่มสุภาพสตรี ข้าราชการ และผู้ที่ชื่นชอบผ้าพื้นเมือง โดยมีศูนย์กลางการผลิตและจำหน่ายคือ ตลาดผ้านาข่า ซึ่งเป็นตลาดซื้อขายผ้าทอพื้นเมืองคุณภาพดีทั้งปลีกและส่ง มีมูลค่าทางการค้ากว่า 50 ล้านบาทต่อปี และมีแนวโน้มเพิ่มขึ้นอย่างต่อเนื่อง (เฉลิมชัย ไชยวงศ์, สัมภาษณ์ 15 พฤษภาคม 2558)  นอกจากนี้หน่วยงานภาครัฐได้มีการส่งเสริมให้มีการรวมกลุ่มจัดตั้งเป็นวิสาหกิจชุมชน เพื่อสร้างรายได้และให้ชุมชนสามารถพึ่งพาตนเองได้ รวมทั้งแสดงความเป็นเอกลักษณ์ ภูมิปัญญาท้องถิ่น วัฒนธรรม ชีวิตความเป็นอยู่ และวิถีชุมชน ได้เป็นอย่างดี

	การวิเคราะห์องค์ประกอบเชิงยืนยัน (Confirmatory Factor Analysis) เป็นวิธีการทางสถิติที่ช่วยให้นักวิจัยสามารถสร้างองค์ประกอบจากตัวแปรหลายๆ ตัวแปร โดยการรวมกลุ่มตัวแปรที่มีความเกี่ยวข้องสัมพันธ์กันเป็นองค์ประกอบเดียวกัน องค์ประกอบหนึ่งๆ จะแทนตัวแปรแฝงอันเป็นคุณลักษณะที่นักวิจัยต้องการศึกษา โดยมีข้อตกลงเบื้องต้นน้อยกว่าวิธีการวัดแบบดั้งเดิม เช่น ตัวแปรการวัดมีความคลาดเคลื่อนได้ และความคลาดเคลื่อนนั้นอาจมีความสัมพันธ์กันได้ เป็นต้น รวมทั้งสามารถตรวจสอบความกลมกลืนของตัวแบบทางทฤษฎีว่ามีความสอดคล้องกับข้อมูลเชิงประจักษ์หรือไม่ (สามารถ ปิติพัฒน์, 2555)
	การวิจัยในครั้งนี้ มีวัตถุประสงค์เพื่อตรวจสอบความกลมกลืนตัวแบบปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี โดยใช้การวิเคราะห์องค์ประกอบเชิงยืนยันเพื่อทดสอบทางทฤษฎี (theory testing) ด้วยวิธีการทางสถิติว่ามีความสอดคล้องกับข้อมูลเชิงประจักษ์ ซึ่งผลที่ได้จากการวิจัยเป็นประโยชน์ต่อผู้ประกอบการ ธุรกิจผ้าทอพื้นเมืองในจังหวัดอุดรธานี และผู้มีส่วนเกี่ยวข้องในอุตสาหกรรมผ้าทอพื้นเมือง สามารถนำไปประยุกต์ใช้ในธุรกิจ เพื่อตอบสนองความต้องการของผู้บริโภคได้อย่างเหมาะสม

	เพื่อตรวจสอบความกลมกลืนแบบจำลองปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานีกับข้อมูลเชิงประจักษ์

ขอบเขตของการวิจัย	
	ผู้วิจัยกำหนดขอบเขตด้านเนื้อหาของการศึกษาในครั้งนี้ โดยกำหนดปัจจัยที่มีผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี มีจำนวน 4 องค์ประกอบ คือ ด้านผลิตภัณฑ์ ด้านราคา ด้านส่งเสริมการตลาด และด้านช่องทางการจัดจำหน่าย

นิยามศัพท์เฉพาะ
	1.	ผ้าทอพื้นเมือง หมายถึง ผ้าที่มีการจำหน่ายในจังหวัดอุดรธานี  ได้แก่ ผ้าย้อมคราม ผ้ามัดหมี่ ผ้าฝ้ายขิต ผ้าไหมขิต ผ้าย้อมสีธรรมชาติ	
	2.ปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี หมายถึงปัจจัยที่มีผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี และผู้บริโภคที่เข้ามาท่องเที่ยวในจังหวัดอุดรธานี ที่หน่วยธุรกิจหรือผู้ประกอบการสามารถควบคุมและใช้วางแผนเป็นกลยุทธ์ทางการตลาด
	3.	การวิเคราะห์องค์ประกอบเชิงยืนยัน หมายถึงเทคนิคที่ใช้เพื่อทดสอบสมมุติฐานเกี่ยวกับโครงสร้างขององค์ประกอบว่าในแต่ละองค์ประกอบมีตัวแปรอะไรบ้าง และตัวแปรแต่ละตัวมีน้ำหนักหรืออัตราความสัมพันธ์กับองค์ประกอบมากน้อยเพียงใด



สมมติฐานการวิจัย
	ปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี มี 4 องค์ประกอบ 25 ตัวแปร ดังนี้ 
	องค์ประกอบด้านผลิตภัณฑ์ มีจำนวน 7 ตัวแปร ได้แก่ การตัดเย็บ สวมใส่สบาย ดูแลรักษาง่าย มีขนาดให้เลือกหลาย สินค้ามีให้เลือกหลากหลาย ชื่อเสียงของกลุ่มผู้ผลิต เช่น สินค้า OTOP เป็นผลิตภัณฑ์จากธรรมชาติ
	องค์ประกอบด้านราคา มีจำนวน 5 ตัวแปร ได้แก่ ราคาเหมาะสมกับคุณภาพ สามารถต่อรองได้ มีป้ายแสดงราคาที่ชัดเจน มีสินค้าให้เลือกซื้อหลากหลายระดับราคา
	องค์ประกอบด้านช่องทางการจัดจำหน่าย มีจำนวน 8 ตัวแปร ได้แก่ ทำเลที่ตั้งสะดวกในการเดินทาง การจัดการสินค้าเป็นระเบียบ มีสถานที่จอดรถสะดวก การตกแต่งร้านได้สวยงาม งานแสดงสินค้าต่างๆ สามารถหาซื้อสินค้าได้หลายช่องทาง ความสะดวกรวดเร็วในการสั่งซื้อ สามารถชำระด้วยบัตรเครดิตหรือพร้อมเพย์
	องค์ประกอบด้านส่งเสริมการตลาด มีจำนวน 5 ตัวแปร ได้แก่ มีส่วนลดพิเศษ มีการบริการทางการขายที่ดี มีการดูแลเอาใจใส่ลูกค้าเป็นอย่างดี การโฆษณาร้านตามสื่อต่างๆ ให้เป็นที่รู้จัก มีการรับเปลี่ยนสินค้าในกรณีที่สินค้าชำรุดเสียหาย

วิธีดำเนินการวิจัย
	การศึกษาในครั้งนี้เป็นงานวิจัยเชิงสำรวจ (Survey Research) ผู้วิจัยได้กำหนดวิธีการดำเนินการวิจัยดังต่อไปนี้
	1.	ประชากรและกลุ่มตัวอย่าง
		ประชากรที่ใช้ในการศึกษาครั้งนี้ คือ ผู้บริโภคผ้าทอพื้นเมืองในจังหวัดอุดรธานี กำหนดขนาดกลุ่มตัวอย่างจากอัตราส่วน 10 ตัวอย่างต่อ 1 ตัวแปร (ยุทธ ไกยวรรณ์, 2557) โดยการศึกษาครั้งนี้มีจำนวน 25 ตัวแปร จึงประมาณขนาดกลุ่มตัวอย่างได้ 250 ราย ผู้วิจัยได้เพิ่มจำนวนกลุ่มตัวอย่างให้มากกว่าที่กำหนดไว้ เพื่อให้การประมาณค่าทางสถิติมีความน่าเชื่อถือมากขึ้น และเป็นการเพิ่มอำนาจการทดสอบ (Power of test) จึงได้กำหนดกลุ่มตัวอย่างในการศึกษา จำนวน 400 ราย ด้วยวิธีการสุ่มตัวอย่างแบบง่าย (Simple Random Sampling) โดยวิธีการจับสลาก
	2.	เครื่องมือที่ใช้ในการศึกษา
		ผู้วิจัยได้พัฒนาแบบวัดปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี 4 ด้าน คือ ด้านผลิตภัณฑ์ ด้านราคา ด้านช่องทางการจัดจำหน่าย และด้านส่งเสริมการตลาด เป็นแบบมาตราส่วนประมาณค่า (Rating Scale) ซึ่งมีตัวเลือก 5 ระดับโดยมีลักษณะการตอบตั้งแต่ระดับมากที่สุดจนถึงน้อยที่สุด มีการตรวจสอบความตรงเชิงเนื้อหา (Content Validity) โดยผู้เชี่ยวชาญ จำนวน 3 ท่าน เพื่อตรวจสอบความครอบคลุมของเนื้อหาและความถูกต้องของสำนวนและภาษาที่ใช้ และทดสอบความเชื่อมั่น (Reliability) โดยนำแบบสอบถามไปทดลองเก็บข้อมูลจากผู้บริโภคที่มีลักษณะคล้ายคลึงกลุ่มตัวอย่าง จำนวน 50 ราย นำมาวิเคราะห์หาค่าความเชื่อมั่นโดยสูตรของครอนบาค (Cronbach’s alpha coefficient) พบว่า แบบสอบถามมีระดับความเชื่อมั่นเท่ากับ .927
	3.	การวิเคราะห์ข้อมูล
		ผู้วิจัยใช้การวิเคราะห์องค์ประกอบเชิงยืนยันในการวิเคราะห์ข้อมูล โดยกำหนดค่าสถิติทดสอบความกลมกลืนของแบบจำลอง แสดงดังตารางที่ 1
ตารางที่1 ค่าสถิติทดสอบความกลมกลืนแบบจำลอง

	ดัขนีทดสอบความกลมกลืน
	เกณฑ์ที่ใช้พิจารณา

	
ค่าไค-สแควร์สัมพัทธ์ (/df)
	มีค่าน้อยกว่า 2.00

	ดัชนีวัดระดับความกลมกลืน
(Goodness of Fit Index: GFI)
	มีค่ามากกว่า  .90

	ดัชนีวัดระดับความกลมกลืนปรับแก้แล้ว
(Adjusted the Goodness of Fit Index: AGFI)
	มีค่ามากกว่า .90

	ค่ารากของค่าเฉลี่ยกำลังสองของเศษเหลือในรูปคะแนนมาตรฐาน 
(Standardized root mean square residual: Standardized RMR)
	มีค่าต่ำกว่า .05

	ค่ารากกำลังสองของความคลาดเคลื่อนโดยประมาณ
(Root Mean Square Error of Approximation: RMSEA)
	มีค่าต่ำกว่า .05


ที่มา:สุวิมล ติรกานันท์ (2555)

		ในกรณีที่แบบจำลองไม่มีความสอดคล้องกับข้อมูลเชิงประจักษ์ ต้องมีการปรับแก้แบบจำลองเพื่อให้มีการประมาณค่าพารามิเตอร์ขึ้นใหม่ โดยการผ่อนคลายข้อตกลงเบื้องต้นให้ความคลาดเคลื่อนของตัวแปรสังเกตได้มีความสัมพันธ์กันจนแบบจำลองที่วิเคราะห์ใหม่สอดคล้องกับข้อมูลเชิงประจักษ์ จากนั้นจึงแปลความหมายผลการวิเคราะห์ข้อมูล โดยนำค่าสัมประสิทธิ์ที่ได้จากการคำนวณมาใช้อธิบายความสัมพันธ์ในแบบจำลอง

ผลการวิจัย

	ผลการวิเคราะห์องค์ประกอบเชิงยืนยันพบว่า แบบจำลองเบื้องต้นไม่มีความสอดคล้องกับข้อมูลเชิงประจักษ์ ผู้วิจัยจึงได้ทำการปรับแบบจำลองโดยการผ่อนคลายข้อตกลงเบื้องต้น ให้ความคลาดเคลื่อนของตัวแปรสังเกตได้มีความสัมพันธ์กัน ซึ่งหลังจากปรับตัวแบบแล้วเมื่อพิจารณาดัชนีความกลมกลืน ได้แก่ ค่าไค-สแควร์สัมพัทธ์ (/df) ค่าดัชนีวัดระดับความกลมกลืน (GFI) ดัชนีวัดระดับความกลมกลืนปรับแก้แล้ว (AGFI)ค่ารากกำลังสองของความคลาดเคลื่อนโดยประมาณ (RMSEA) และค่ารากของค่าเฉลี่ยกำลังสองของเศษเหลือในรูปคะแนนมาตรฐาน (Standardized RMR) พบว่าตัวแบบมีความสอดคล้องกับข้อมูลเชิงประจักษ์อยู่ในเกณฑ์ดี (แสดงดังตารางที่ 2 และภาพที่ 1)
ตารางที่ 2 ผลการวิเคราะห์ค่าสถิติทดสอบความกลมกลืนแบบจำลอง

	ค่าดัชนี
	เกณฑ์พิจารณา
	ผลการทดสอบความกลมกลืน

	
	
	ก่อนปรับ
แบบจำลอง
	แปลผล
	หลังปรับ
แบบจำลอง
	แปลผล

	
/df
	มีค่าน้อยกว่า 2.00
	3.665
	ไม่ผ่านเกณฑ์
	1.680
	ผ่านเกณฑ์

	GFI
	มีค่ามากกว่า  .95
	.83
	ไม่ผ่านเกณฑ์
	.92
	ผ่านเกณฑ์

	AGFI
	มีค่ามากกว่า .90
	.80
	ไม่ผ่านเกณฑ์
	.90
	ผ่านเกณฑ์

	Standardized RMR
	มีค่าต่ำกว่า .05
	.051
	ไม่ผ่านเกณฑ์
	.038
	ผ่านเกณฑ์

	RMSEA
	มีค่าต่ำกว่า .05
	.082
	ไม่ผ่านเกณฑ์
	.041
	ผ่านเกณฑ์





[image: ]

ภาพที่ 1 แบบจำลองปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี 
(หลังปรับแก้แบบจำลอง)











ตารางที่ 3	ผลการวิเคราะห์องค์ประกอบเชิงยืนยันปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี
	องค์ประกอบ/
ตัวแปร
	น้ำหนักองค์ประกอบ
มาตรฐาน
	t
	S.E.
	R2

	องค์ประกอบด้านผลิตภัณฑ์ (Product)

	ตัวแปร A1: การตัดเย็บประณีต
ตัวแปร A2: สวมใส่สบาย
ตัวแปร A3: ดูแลรักษาง่าย
ตัวแปร A4: มีขนาดมีให้เลือกหลากหลาย
	.65**
.63**
.66**
.72**
	13.52
13.05
13.70
15.63
	.036
.036
.037
.035
	.42
.40
.43
.52

	ตัวแปร A5: มีสินค้าให้เลือกหลากหลาย
	.77**
	17.04
	.035
	.59

	ตัวแปร A6: ชื่อเสียงของกลุ่มผู้ผลิต เช่น สินค้าOTOP
	.66**
	13.82
	.039
	.43

	ตัวแปร A7: เป็นผลิตภัณฑ์จากธรรมชาติ
	.63**
	13.17
	.037
	.40

	องค์ประกอบด้านราคา (Price)

	ตัวแปร B1: ราคาเหมาะสมกับคุณภาพ
	.66**
	14.00
	.038
	.44

	ตัวแปร B2:  สามารถต่อรองได้
ตัวแปร B3: มีป้ายแสดงราคาที่ชัดเจน
ตัวแปร B4: มีสินค้าให้เลือกซื้อหลากหลายระดับ
               ราคา
	.74**
.74**
.74**
	16.31
16.34
16.09
	.039
.036
.037
	.55
.55
.55

	ตัวแปร B5 เปรียบเทียบราคาแล้วถูกกว่า
	.75**
	16.75
	.037
	.57

	องค์ประกอบด้านช่องทางการจัดจำหน่าย (Place)

	ตัวแปร C1: ทำเลที่ตั้งสะดวกในการเดินทาง
ตัวแปร C2: การจัดการสินค้าเป็นระเบียบ
ตัวแปร C3: มีสถานที่จอดรถสะดวก
ตัวแปร C4: การตกแต่งร้านได้สวยงาม
ตัวแปร C5: มีงานแสดงสินค้าต่างๆ เช่น งานส่งเสริมสินค้า OTOP งานหัตถกรรม ฯลฯ
	.63**
.67**
.69**
.70**
.70**
	13.46
14.42
14.87
15.22
15.11
	.038
.039
.038
.036
.036
	.40
.45
.47
.49
.48

	ตัวแปร C6: สามารถหาซื้อได้หลายช่องทาง เช่น หน้าร้าน ออนไลน์ ฯลฯ
	.66**
	13.99
	.038
	.43

	ตัวแปร C7: ความสะดวกรวดเร็วในการสั่งซื้อ
	.68**
	14.63
	.037
	.46

	ตัวแปร C8: สามารถชำระด้วยบัตรเครดิตหรือพร้อมเพย์
	.64**
	13.51
	.042
	.40

	องค์ประกอบด้านส่งเสริมการตลาด (Promo)

	ตัวแปร D1: มีส่วนลดพิเศษ
ตัวแปร D2: มีการบริการทางการขายที่ดี
ตัวแปร D3: มีการดูแลเอาใจใส่ลูกค้าเป็นอย่างดี
ตัวแปร D4: การโฆษณาร้านตามสื่อต่างๆ ให้เป็นที่รู้จัก
	.71**
.64**
.66**
.71**
	15.39
13.41
13.86
15.51
	.039
.038
.040
.040
	.50
.41
.43
.51

	ตัวแปร D5: มีการรับเปลี่ยนสินค้าในกรณีที่สินค้าชำรุดเสียหาย
	.72**
	15.67
	.042
	.51


หมายเหตุ: **p< .01

	จากตารางที่ 3 เมื่อพิจารณาปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานีทั้ง 25 ตัวแปร พบว่า ค่าน้ำหนักองค์ประกอบอยู่ระหว่าง .63 – .77 เมื่อพิจารณาจากค่าสถิติที (t) พบว่า ทุกตัวแปรมีนัยสำคัญทางสถิติที่ระดับนัยสำคัญ .01 แสดงว่าทุกตัวแปรมีน้ำหนักองค์ประกอบอยู่ในระดับที่น่าเชื่อถือและสามารถอธิบายได้อย่างมีความหมาย	
	เมื่อพิจารณาตัวแปรในแต่ละองค์ประกอบ พบว่า องค์ประกอบด้านผลิตภัณฑ์ (Product) ทั้ง 7 ตัวแปร มีค่าน้ำหนักองค์ประกอบอยู่ระหว่าง .63 – .77 มีค่าความเที่ยง (R2) อยู่ระหว่าง .40 – .59 โดยตัวแปรเรื่องมีสินค้าให้เลือกหลากหลาย (A5) มีน้ำหนักองค์ประกอบสูงสุด
	องค์ประกอบด้านราคา (Price) ทั้ง 5 ตัวแปร มีค่าน้ำหนักองค์ประกอบอยู่ระหว่าง .66 – .75 มีค่าความเที่ยง (R2) อยู่ระหว่าง .44– .57 โดยตัวแปรเรื่องการเปรียบเทียบราคาแล้วถูกกว่า (B5) มีน้ำหนักองค์ประกอบสูงสุด
	องค์ประกอบด้านช่องทางการจัดจำหน่าย (Place) ทั้ง 8 ตัวแปร มีค่าน้ำหนักองค์ประกอบอยู่ระหว่าง .63 – .70 มีค่าความเที่ยง (R2) อยู่ระหว่าง .40 – .49 โดยตัวแปรเรื่องการตกแต่งร้านได้สวยงาม (C4) มีน้ำหนักองค์ประกอบสูงสุด
	องค์ประกอบด้านส่งเสริมการตลาด (Promo) ทั้ง 5 ตัวแปร มีค่าน้ำหนักองค์ประกอบอยู่ระหว่าง .64 – .72มีค่าความเที่ยง (R2) อยู่ระหว่าง .41– .51 โดยตัวแปรเรื่องการโฆษณาร้านตามสื่อต่างๆ  (D4) และ มีการรับประกันสินค้าค้าในกรณีที่สินค้าชำรุดเสียหาย (D5) มีน้ำหนักองค์ประกอบสูงสุด

อภิปรายผล
	ผลจากการศึกษาในครั้งนี้ ผู้วิจัยมีประเด็นสำคัญที่นำมาอภิปรายผลเพิ่มเติมเพื่อให้เกิดความชัดเจนดังต่อไปนี้
	1.	ผลจากการวิเคราะห์องค์ประกอบเชิงยืนยันปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภคในจังหวัดอุดรธานี พบว่า แบบจำลองที่ผู้วิจัยสร้างขึ้นมีความสอดคล้องกับข้อมูลเชิงประจักษ์ แสดงให้เห็นว่าปัจจัยที่ส่งผลต่อการตัดสินใจซื้อผ้าทอพื้นเมืองของผู้บริโภค มี 4 องค์ประกอบ 25 ตัวแปร ได้แก่ องค์ประกอบด้านผลิตภัณฑ์ ประกอบด้วย การตัดเย็บ สวมใส่สบาย ดูแลรักษาง่าย มีขนาดให้เลือกหลาย สินค้ามีให้เลือกหลากหลาย ชื่อเสียงของกลุ่มผู้ผลิต เช่น สินค้า OTOP เป็นผลิตภัณฑ์จากธรรมชาติ องค์ประกอบด้านราคา ประกอบด้วย ราคาเหมาะสมกับคุณภาพ สามารถต่อรองได้ มีป้ายแสดงราคาที่ชัดเจน มีสินค้าให้เลือกซื้อหลากหลายระดับราคา องค์ประกอบด้านการจัดจำหน่าย ประกอบด้วย ทำเลที่ตั้งสะดวกในการเดินทาง การจัดการสินค้าเป็นระเบียบ มีสถานที่จอดรถสะดวก การตกแต่งร้านได้สวยงาม งานแสดงสินค้าต่างๆ สามารถหาซื้อสินค้าได้หลายช่องทาง ความสะดวกรวดเร็วในการสั่งซื้อ สามารถชำระด้วยบัตรเครดิตหรือพร้อมเพย์ องค์ประกอบด้านส่งเสริมการตลาด ประกอบด้วย มีส่วนลดพิเศษ มีการบริการทางการขายที่ดี มีการดูแลเอาใจใส่ลูกค้าเป็นอย่างดี การโฆษณาร้านตามสื่อต่างๆ ให้เป็นที่รู้จัก มีการรับเปลี่ยนสินค้าในกรณีที่สินค้าชำรุดเสียหาย โดยตัวแปรในแบบจำลองมีน้ำหนักองค์ประกอบอยู่ในระดับที่น่าเชื่อถือและสามารถอธิบายได้อย่างมีความหมาย อย่างมีนัยสำคัญทางสถิติที่ระดับ .01
	2.	องค์ประกอบด้านผลิตภัณฑ์ พบว่า ตัวแปรเรื่องมีสินค้าให้เลือกหลากหลาย มีน้ำหนักองค์ประกอบสูงสุด แสดงว่าผู้บริโภคให้ความสำคัญกับความหลากหลายของผ้าทอพื้นเมืองเป็นอันดับแรก สอดคล้องกับงานวิจัยของรัฐนันท์,ภาคภูมิ,สุธีมนต์ และเบญญาภา (2560) ที่ศึกษาส่วนประสมทางการตลาดที่มีผลต่อการตัดสินใจซื้อหัตถกรรมสิ่งทอจากภูมิปัญญาชนเผ่าชาติพันธุ์ล้านนา: ชนเผ่าปกาเกอะญอ พบว่าผู้บริโภคมุ่งเน้นผลิตภัณฑ์แปรรูปที่มีความหลากหลายจากผ้าทอมือ ได้แก่ ผ้าซิ่น ผ้าคลุมไหล่ ย่ามใส่ของ เป็นต้น
	3.	องค์ประกอบด้านราคา พบว่า ตัวแปรเรื่องการเปรียบเทียบราคาแล้วถูกกว่ามีน้ำหนักองค์ประกอบสูงสุดเนื่องจากปัจจัยสำคัญความเหมาะสมของราคา หากสินค้ามีลักษณะและคุณภาพในระดับเดียวกัน จะทำให้เกิดการเปรียบเทียบเรื่องราคา ซึ่งสอดคล้องกับผลการศึกษาของอันธิกา ทิพย์จำนง (2557 )พบว่า การเปรียบเทียบราคากับผลิตภัณฑ์ผ้าชนิดอื่นแล้วถูกกว่า มีระดับความสำคัญมาก และศิริกุล มูลโรจน์ (2551) พบว่าในการเปรียบเทียบผู้บริโภคให้ความสำคัญกับการแสดงป้ายราคาสินค้าที่ชัดเจน พบว่าปัจจัยด้านราคามีผลระดับความสำคัญมาก 
	4.	องค์ประกอบด้านช่องทางการจัดจำหน่าย พบว่า ตัวแปรเรื่องการตกแต่งร้านได้สวยงาม มีน้ำหนักองค์ประกอบสูงสุดเนื่องจากในปัจจุบันการตกแต่งหน้าร้านมีความสำคัญในการดึงดูดให้ลูกค้าเข้าร้าน  และการออกงานแสดงสินค้าต่างๆ เช่น งานส่งเสริมสินค้า OTOP หรืองานหัตถกรรม ซึ่งเป็นการเพิ่มช่องทางและเพิ่มความสะดวกให้กับผู้บริโภค เป็นองค์ประกอบที่มีความสำคัญในลำดับถัดมา สอดคล้องกับงานวิจัยของอภิญญา ศักดา ศิโรรัตน์ และคณะ (2559) พบว่าการจัดแสดงสินค้าอย่างเป็นระเบียบ สวยงาม และดึงดูดใจตั้งแต่ภายนอกร้านมีอิทธิพลต่อการดึงดูดให้ลูกค้าที่ไม่เคยใช้บริการ เกิดความต้องการที่จะเข้ามาใช้บริการ
	5.	องค์ประกอบด้านส่งเสริมการตลาด พบว่า ตัวแปรเรื่องการรับเปลี่ยนสินค้าในกรณีสินค้าชำรุด เสียหาย และ การโฆษณาร้านตามสื่อต่างๆ ให้เป็นที่รู้จัก มีน้ำหนักองค์ประกอบสูงสุด เนื่องจากการรับเปลี่ยนสินค้าเป็นการสร้างความมั่นใจให้กับผู้บริโภค หากผลิตภัณฑ์ที่ผู้บริโภคซื้อไปเกิดการมีตำหนิ หรือเสียหาย สอดคล้องกับงานวิจัยของสุภัทรา และคณะ (2558) ที่กล่าวว่าการพัฒนาส่วนประสมทางการตลาดด้านการส่งเสริมการตลาด ควรเน้นกลยุทธ์การรับเปลี่ยนคืนสินค้า

ข้อเสนอแนะ
	1.	ข้อเสนอแนะสำหรับการนำผลการวิจัยไปใช้ประโยชน์
		ผลจากการศึกษาในครั้งนี้ ผู้ประกอบการธุรกิจจำหน่ายผ้าทอพื้นเมืองในจังหวัดอุดรธานีและผู้มีส่วนเกี่ยวข้องในธุรกิจผ้าทอพื้นเมืองอื่นๆ  สามารถนำไปประยุกต์สำหรับวางแผนกลยุทธ์ทางการตลาดได้ดังต่อไปนี้
		1.1	ด้านผลิตภัณฑ์	ควรมีสินค้า และขนาดของสินค้าที่มีความหลากหลาย เนื่องจากปัจจุบันผ้าทอพื้นเมืองนิยมนำมาตัดเป็นชุดสำเร็จ พร้อมสวมใส่ ดังนั้นจึงควรมีขนาดที่เหมาะสมกับรูปร่างของผู้บริโภค			
		1.2	ด้านราคา ควรมีการกำหนดราคาที่ผู้บริโภคสามารถต่อรองได้ และมีป้ายแสดงราคาชัดเจน เพื่อให้เกิดเข้าใจที่ถูกต้อง นอกจากนี้ ผู้ประกอบการควรมีสินค้าให้เลือกซื้อหลากหลายระดับราคา 			
		1.3	ด้านช่องทางการจัดจำหน่าย ในปัจจุบันช่องทางจำหน่ายสินค้าออนไลน์มีความสำคัญมาก ดังนั้นควรเพิ่มความสะดวกรวดเร็วในการสั่งซื้อ ซึ่งจะทำให้ผู้ประกอบการสามารถขยายฐานลูกค้าจากในจังหวัดอุดรธานี ให้เป็นกลุ่มตลาดที่ใหญ่ขึ้นได้	
		1.4	ด้านส่งเสริมการตลาด  ควรมีการส่งเสริมการขายโดยให้ส่วนลด มุ่งเน้นการสื่อสารและบริการที่ดีให้กับผู้บริโภค
	2.	ข้อเสนอแนะสำหรับการวิจัยครั้งต่อไป
		การนำผลจากการศึกษาในครั้งนี้ไปใช้ยังมีข้อจำกัด ถึงอย่างไรก็ตาม ข้อจำกัดเหล่านี้จะเป็นแนวทางในการศึกษาวิจัยครั้งต่อไป ดังนี้
		2.1	ควรศึกษาลักษณะทางประชากรศาสตร์กับพฤติกรรมการเลือกซื้อผ้าทอพื้นเมืองของผู้บริโภคในจังหวัดอุดรธานี เพื่อใช้เป็นข้อมูลเปรียบเทียบว่ามีลักษณะที่แตกต่างกันหรือไม่ อย่างไร สำหรับใช้เป็นแนวทางในการกำหนดกลยุทธ์ทางการตลาดที่สอดคล้องกับความต้องการของผู้บริโภคได้อย่างเหมาะสม
		2.2	ควรมีการศึกษาเชิงคุณภาพเพื่อให้ได้ข้อมูลเชิงลึกเกี่ยวกับส่วนประสมทางการตลาดที่ส่งผลต่อความต้องการตัดสินใจซื้อผ้าทอพื้นเมือง เพื่อประโยชน์ในการวางแผนการตลาดเฉพาะกลุ่ม

